Document ID: 31989R2071

*****
ΚΑΝΟΝΙΣΜΟΣ (ΕΟΚ) αριθ. 2071/89 ΤΗΣ ΕΠΙΤΡΟΠΗΣ
της 11ης Ιουλίου 1989
περί προσδιορισμού της καταγωγής συσκευών φωτοαντιγραφής με οπτικό σύστημα ή με επαφή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 802/68 του Συμβουλίου της 27ης Ιουνίου 1968 σχετικά με τον κοινό ορισμό της έννοιας της καταγωγής των εμπορευμάτων (1), όπως τροποποιήθηκε τελευταία από τον κανονισμό (ΕΟΚ) αριθ. 3860/87 (2), και ιδίως το άρθρο 14,
Εκτιμώντας:
ότι το άρθρο 5 του κανονισμού (ΕΟΚ) αριθ. 802/68 ορίζει ότι το εμπόρευμα, στην παραγωγή του οποίου παρεμβάλλονται δύο ή περισσότερες χώρες, θεωρείται ως καταγόμενο από τη χώρα όπου έγινε η τελευταία οικονομικώς δικαιολογημένη ουσιώδης μεταποίηση ή κατεργασία σε επιχείρηση εξοπλισμένη για το σκοπό αυτό και η οποία κατέληξε στην κατασκευή νέου προϊόντος ή προϊόντος που αντιπροσωπεύει σημαντικό στάδιο παραγωγής·
ότι, όσον αφορά την παραγωγή συσκευών φωτοαντιγραφής με οπτικό σύστημα ή επαφή, οι εργασίες συναρμολόγησης που συνοδεύονται από την κατασκευή του συστήματος ηλεκτρικών καλωδίων, του τυμπάνου, του περιστρεφόμενου κυλίνδρου, των διατάξεων πλευρικής συγκράτησης των φύλλων χαρτιού, των ρουλεμάν με κυλίνδρους, των ελίκων και των παξιμαδιών, δεν αποτελούν διαδικασία ή κατεργασία με την έννοια του άρθρου 5 του κανονισμού (ΕΟΚ) αριθ. 802/68·
ότι, οι συγκεκριμένες εργασίες που συνοδεύονται από την κατασκευή των εν λόγω μερών είναι, όσον αφορά το σύνολο το αναγκαίων εργασιών για την παραγωγή των σχετικών μηχανημάτων φωτοαντιγραφής, τόσο λιγότερο σημαντικές από τις άλλες εργασίες (κατασκευή πολυσύνθετων ή τεχνικά πολύπλοκων μερών, όπως οι διάφοροι πίνακες τυπωμένων κυκλωμάτων, οι φακοί, οι διάφοροι κινητήρες και οι γεννήτριες υψηλής τάσης) ώστε να μην είναι δυνατόν να θεωρηθούν, μεμονωμένα ή συνολικά, ως η τελευταία ουσιαστική κατεργασία με την έννοια του άρθρου 5 του κανονισμού (ΕΟΚ) αριθ. 802/68· ότι, συνεπώς, οι εργασίες αυτές δεν προσδίδουν στο προϊόν την καταγωγή της χώρας όπου πραγματοποιούνται·
ότι, δεδομένου ότι δεν υπάρχει σύμφωνη γνώμη της επιτροπής καταγωγής, η Επιτροπή δεν ήταν σε θέση να θεσπίσει τις διατάξεις που σκόπευε σχετικά, σύμφωνα με τη διαδικασία που προβλέπεται στο άρθρο 14 παράγραφος 3 στοιχείο α) του κανονισμού (ΕΟΚ) αριθ. 802/68· ότι, κατ' εφαρμογή των διατάξεων της παραγράφου 3 στοιχεία β) και γ) του εν λόγω άρθρου, η Επιτροπή υπέβαλε στο Συμβούλιο πρόταση σχετικά με τα μέτρα που πρέπει να ληφθούν·
ότι κατά τη λήξη τρίμηνης προθεσμίας από την προσφυγή στο Συμβούλιο, αυτό δεν έχει λάβει σχετική απόφαση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η κατασκευή συσκευών φωτοαντιγραφής με οπτικό σύστημα ή με επαφή που υπάγονται στον κωδικό ΣΟ ex 9009 δεν προσδίδει στις εν λόγω συσκευές την καταγωγή της χώρας όπου αυτή πραγματοποιήθηκε εφόσον έχουν εκτελεστεί μόνον οι εργασίες που απαριθμούνται στη στήλη 3 του παραρτήματος.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουλίου 1989.

Labels: 3
1